Mazoni, primer convidat a les residències creatives de l’Arts Santa Mònica | Laura Basagaña
Experimentarà dins l’estudi annex al Museu, component cançons diàriament durant un mes (1-31 de març), i en el marc de l’exposició POPCÈNTRIC presentarà els resultats del seu procés creatiu.
Jaume Reus, director de l’Arts Santa Mònica, ha presentat la programació de la institució que dóna un pes important a la música. Enguany l’espai acollirà una instal·lació sonora dedicada als instruments de Cabo San Roque; una exposició centrada en els 50 anys de la primera actuació de Joan Manuel Serrat, i -finalment- l’exposició POPCÈNTRIC destinada a repassar l’evolució del pop català des de l’any 1965 -època que molts músics del panorama actual destaquen com a inspiradora i de la qual n’extreuen diversos referents- fins a l’actualitat, acompanyada de diferents concerts i performances.
Una de les novetats és l’espai que acollirà artistes del país i internacionals durant estades creatives on els artistes -de diferents disciplines artístiques- treballaran en un projecte que després serà exposat a l’Arts Santa Mònica. Inaugurarà el projecte de residències artístiques el músic Jaume Pla (Mazoni) i en els propers mesos es donaran a conèixer altres artistes que s’acolliran a aquesta nova iniciativa.
Altres propostes novedoses són la incorporació del Festival d’Acció Poètica Bouesia 2015 (20-15 d’octubre), que organitzarà cinc tallers i tres conferències a Tortosa, Deltebre, Amposta, Vandellòs, La Sénia i enguany també a l’Arts Santa Mònica de Barcelona, amb el lema “Per, amb i entre el joc”. Aquest festival poètic ha celebrat la desena edició a les terres de l’Ebre i ara s’expandeix -també- cap a la ciutat comtal.
Els amants de les sèries també trobaran un nou festival que reflecteixi la seva passió per la ficció televisiva: el MovistarSERIELIZADOSfest (17, 18 i 19 d’abril): visionat de sèries, debats, new media i música en directe.
Però el teatre visual també entrarà aquest 2015 per la porta gran al Centre Santa Mònica. Del 2 d’octubre d’enguany al 10 de gener del 2016 es podrà veure l’exposició: Figures del desdoblament: titelles, ombres, màquines i fils. Sota la batuta de Toni Rumbau (Revista Putxinel·li) i Anna Valls (Institut del Teatre) es vol acostar al públic el teatre d’objectes, les ombres xineses, la manipulació dels efectes escènics, la mecànica dels titelles i el fet artístic de crear-los i donar-los cos i veu. “És un projecte molt ambiciós que uneix arts plàstiques, música, dramatúrgia i tecnologia”, explica Rumbau. L’exposició reflexionarà sobre el tema de l’alteritat i com els humans hem volgut crear a partir de mons ficticis realitats paral·leles, projectant-nos i desdoblant-nos en figures animades. Es programaran -també- diversos espectacles a la Sala Beckett, La Seca, l’Institut del Teatre, La Puntual, la Sala Fènix, entre d’altres, per a públic adult i infantil.
I el Festival del foc i de la llum LLUÈRNIA aterrarà -també- per primer cop al Santa Mònica. Nascut a Olot, el festival homenatja el foc vinculant-lo a l’origen volcànic de La Garrotxa. Se celebra els primers dies de novembre i reuneix arquitectes i dissenyadors que presenten projectes d’il·luminació, fusionant llum, art, tècnica i entorn rural o urbà.
Un dels objectius de l’Arts Santa Mònica és “acostar l’òpera a nous públics”, ha subratllat Jaume Reus. El Taller-Seminari d’òpera contemporània Òpera ARA té la intenció de “provocar el naixement de noves peces líriques signades pels nostres joves creadors” i ha format els següents equips de dramaturgs-compositors: Marc Angelet i Clara Peya; Marc Artigau i Lucas Peire; Jordi Oriol i Carles Pedragosa; Helena Tornero i Misha Tangian, sota la tutoria de Marc Rosich que signarà la posada en escena del retaule resultant, fent-se l’estrena de l’espectacle durant la temporada posterior.
La resta d’exposicions són: 1 DIA 1 FOTO, 31 fotògrafs, 365 dies, Catalunya 2014; Trets enmig del concert (que analitza com els mitjans de comunicació tracten la temàtica de la immigració); l’exposició fotogràfica UNSEEN de Jessica Lange, que ens revela la seva faceta com a fotògrafa intimista; els PAPERS de RCR ARQUITECTES: les aquarel·les que materialitzen com passar de la idea mental a la idea sòlida d’un projecte; l’observatori de projectes TRANSLOCACIONS; els poemes visuals de KIKU MISTU reflexionant sobre la mort a L’ÚLTIM CABARET; un recorregut per les cartes, poemes i reflexions que va deixar escrites el poeta Gil de Biedma (EN PALABRAS DE JAIME GIL DE BIEDMA), on se sentirà la seva veu i es palparà una de les seves obsessions líriques: el pas del temps; i finalment, el projecte expositiu de creació d’una VIDEOTECA EFÍMERA, comissariat per Marta Ponsa Salvador i Hilde Van Gelder.
Reus ha destacat l’increment del 33% de visitants al Centre Arts Santa Mònica el 2014 respecte l’any anterior, igualment com l’augment de visites en els continguts difosos a les xarxes socials (Facebook i Twitter). El pressupost total destinat enguany a l’Arts Santa Mònica és de 3.213.779,29 euros.
El conseller Ferran Mascarell ha volgut remarcar la gran varietat de propostes interessants que aprofundeixen en el fet de crear i ha subratllat “el gran valor d’aquesta aportació de coneixement, que fa que les societats avancin: unint talent creatiu i talent emprenedor”.
Arts Santa Mònica Laura Basagaña Mazoni